Il-każijiet ta' coronavirus fid-dinja jaqbżu d-9 miljuni
Imtella' Ġunju 23, 2020 - Aġġornata 23 Ta' Ġunju, 2020 7:51am Il-każijiet ta' coronavirus fid-dinja qabżu d-9 miljuni. Nofshom, aktar minn 4 miljuni u nofs, irkupraw mill-virus. L-Istati Uniti baqa' l-aktar pajjiż li għandu l-akbar ammont ta' każijiet, segwit mill-Brażil u wara r-Russja. L-imwiet mill-virus madwar id-dinja qed joqorbu n-nofs miljun. Fil-Messiku twieldu triplets, kollha pożittivi għall-Covid-19. L-awtoritajiet tas-saħħa qalu li dan hu każ li qatt ma raw bħalu għaliex it-trabi li ġew ittestjati fl-ewwel sigħat ta' ħajjithom, ma kinux f'kuntatt ma' xi ħadd magħruf li għandu l-virus. Ix-xjentisti jaħsbu li dan il-każ jista' jitfa dawl dwar jekk il-virus jgħaddix mill-omm għat-trabi fil-guf. Tnejn mit-tliet trabi jinsabu f'kundizzjoni stabbli filwaqt li t-tarbija l-oħra qed tingħata trattament għal mard respiratorju. L-awtoritajiet tas-saħħa jaħsbu li l-ġenituri setgħu kellhom il-virus u ma kellhomx sintomi. Huma jinsabu iżolati jistennew ir-riżultat tat-test tagħhom. Ġew irrapportati 17-il każ ieħor fl-istat Awstraljan ta' Victoria u kompliet tiżdied il-biża' tat-tieni mewġa. Il-każijiet f'Victoria jammontaw għal kważi 90% tal-infezzjonijiet il-ġodda fl-aħħar ġimgħa. F'Beijing ukoll ġew irreġistrati 13-il każ ġdid, biex issa l-ammont tat-tieni mewġa ta' infezzjonjiet tela għal 249. Din il-belt Ċiniża kien ilha 57 ġurnata mingħajr każ wieħed ta' trasmissjoni lokali madankollu aktar kmieni dan ix-xahar feġġgħet l-imxija f'suq kbir tal-ikel. Anki l-Korea t'Isfel irrapportat 46 każ ġdid bl-awtoritajiet qed jgħidu li l-pajjiż qed jintlaqat mit-tieni mewġa. Qalu li l-ewwel mewġa fil-pajjiż intemmet f'April. Intant, id-direttur ġenerali tal-Għaqda Dinjija tas-Saħħa Tedros Adhanom Ghebreyesus, qal li l-akbar theddida li qed tiffaċċja d-dinja bħalissa mhux il-coronavirus innifsu iżda n-nuqqas ta' solidarjetà u tmexxija globali. "Ma nistgħux nirbħu l-pandemija b'dinja maqsuma," qal waqt konferenza tal-aħbarjiet. Tedros ma semmiex speċifikament lill-President tal-Istati Uniti Donald Trump li x-xahar li għadda qal li pajjiżu – li huwa l-akbar kontributur finanzjajru tal-WHO – se jtemm ir-relazzjoni mal-organizazzjoni.